Fodboldspillerne i Nørresundby FB og IF Skjold Sæby kan ånde lettet op. Trods en placering under nedrykningsstregen i Danmarksserien undgår klubberne en tur ned i Jyllandsserien, selvom denne sæson ikke bliver færdigspillet på grund af coronakrisen. Det har Dansk Boldspil-Union's bestyrelse vedtaget. - DBU’s bestyrelse har besluttet, efter indstilling fra administrationen og opbakning fra lokalunionerne, at suspendere nedrykningen for indeværende sæson i Danmarksserien for herrer og kvindernes 1. division, skriver unionen på sin hjemmeside . De to nordjyske Danmarksserie-klubber - Nørresundby FB og IF Skjold Sæby - lå begge til at rykke ned efter de 14 kampe, der blev afviklet i efterårsturneringen. I foråret nåede spillerne ikke at komme i kamp igen, fordi coronaepidemien ramte Danmark kort før, forårsturneringen skulle være begyndt. Stillingen i rækken kan ses her . Oprykkere skal findes Selvom de nordjyske klubber går fri af nedrykning, så skal de muligvis stadig snart spille kampe igen. DBU arbejder nemlig på at få genoptaget Danmarksserien i et eller andet format, da der skal findes oprykkere til 2. division. - Dette forudsætter, at der igen må spilles kampe i amatørfodbolden, og at forsamlingsforbuddet efter planen bliver hævet fra 10 til 30-50 personer, skriver DBU. Danmarksserien vil i den kommende sæson komme til at fungere som ’buffer-række’ med flere hold end normalt i rækken. Derfor skal der i den kommende sæson findes flere nedrykkere fra Danmarksserien, så 2021/2022-sæsonen igen bliver afviklet med det normale antal hold med 20 øst og 20 vest for Storebælt, oplyser DBU.

Referat:
Dansk Boldspil-Union har tirsdag afgjort, at ingen klubber rykker ned fra kvindernes 1. division og fra herrernes Danmarksserie i fodbold.